13 Οκτωβρίου 2016

***ΔΕΛΤΙΟ ΤΥΠΟΥ***

***1ο εργαστήριο ΠΑΝΟΠΤΗ: Web Application Security – Active Response***

Η Ομάδα Εργασίας για την Ασφάλεια Πληροφοριακών Συστημάτων και Προστασία Προσωπικών Δεδομένων του Οργανισμού Ανοιχτών Τεχνολογιών – ΕΕΛΛΑΚ (www.eellak.gr)  διοργανώνει σεμινάρια για την άσκηση ΠΑΝΟΠΤΗΣ.

Στις 23 – 27 Μαϊου 2016 πραγματοποιήθηκε η ετήσια εθνική άσκηση κυβερνοάμυνας ‘ΠΑΝΟΠΤΗΣ 2016’ που διοργανώθηκε από την Διεύθυνση Κυβερνοάμυνας(ΔΙΚΥΒ) του ΓΕΕΘΑ.  Ο Οργανισμός Ανοιχτών Τεχνολογιών - ΕΕΛΛΑΚ με ανοιχτό [κάλεσμα](https://privacy.ellak.gr/2016/04/18/kalesma-gia-simmetochi-se-omada-gia-tin-askisi-kivernoaminas-panoptis-2016/) και με ομιλία στη [FOSSCOMM 2016](http://fosscomm.cs.unipi.gr/?lang=en) συγκρότησε ομάδα για  την άσκηση όπου και συμμετείχε σε όλα τα επεισόδια.

Στο πλαίσιο αυτό θα πραγματοποιηθεί μια σειρά από workshops όπου θα αναλύεται το κάθε επεισόδιο σε κάθε εργαστήριο. Τα σεμινάρια απευθύνονται σε προγραμματιστές και διαχειριστές συστημάτων που ενδιαφέρονται για θέματα ασφάλειας.

Στο εν λόγω εργαστήριο θα αναλυθεί το πρώτο επεισόδιο της άσκησης και οι εισηγητές  θα εμβαθύνουν στο πως καλείται ο συμμετέχων να ανταπεξέλθει στο επεισόδιο.  Σκοπός των σεμιναρίων είναι η ομάδα που έλαβε μέρος στην άσκηση να αναλύσει και να αξιολογήσει τις μεθόδους που χρησιμοποίησε ώστε όλοι να γίνουν κοινωνοί της σχετικής γνώσης.

Το πρώτο εργαστήριο με τίτλο “Web Application Security – Active Response” θα γίνει το **Σάββατο 5 Νοεμβρίου 2016 και ώρα 15.00.**

Το αναλυτικό πρόγραμμα θα αναρτηθεί τις επόμενες ημέρες.

***Λίγα Λόγια για το Σενάριο:***

*Αποτέλεσμα κάποιων κακόβουλων επιθέσεων είναι η διακοπή κάποιων δικτυακών κυβερνητικών υπηρεσιών. Κάποιοι εξυπηρετητές (server hosts) αναγνωρίζονται ως η πηγή αυτών των επιθέσεων. Οι παίκτες καλούνται να εκτελέσουν «επίθεση» (να αποκτήσουν πρόσβαση) στους ήδη αναγνωρισμένους στόχους (servers) προκειμένου να τερματιστεί η κακόβουλη δραστηριότητα.*

Για να συμμετάσχετε στο σεμινάριο  **απαιτείται** η εγγραφή στο <https://ellak.gr/simmetochi-sto-1o-seminario-panopti/>

**Για τον Οργανισμό Ανοιχτών Τεχνολογιών - ΕΕΛΛΑΚ**

Ο Οργανισμός Ανοιχτών Τεχνολογιών - ΕΕΛΛΑΚ ιδρύθηκε το 2008, σήμερα αποτελείται από 30 Πανεπιστήμια, Ερευνητικά Κέντρα και κοινωφελείς φορείς. Ο Οργανισμός Ανοιχτών Τεχνολογιών - ΕΕΛΛΑΚ έχει ως κύριο στόχο να συμβάλλει στην ανοιχτότητα και ειδικότερα στην προώθηση και ανάπτυξη των Ανοιχτών Προτύπων, του Ελεύθερου Λογισμικού, του Ανοιχτού Περιεχομένου, των Ανοιχτών Δεδομένων και των Τεχνολογιών Ανοιχτής Αρχιτεκτονικής στο χώρο της εκπαίδευσης, του δημόσιου τομέα και των επιχειρήσεων στην Ελλάδα, ενώ παράλληλα φιλοδοξεί να αποτελέσει κέντρο γνώσης και πλατφόρμα διαλόγου για τις ανοιχτές τεχνολογίες. Ανάμεσα στους φορείς που συμμετέχουν στον Οργανισμό Ανοιχτών Τεχνολογιών - ΕΕΛΛΑΚ είναι τα πιο πολλά ελληνικά Πανεπιστήμια και Ερευνητικά Κέντρα, ενώ για την υλοποίηση των δράσεων της ο Οργανισμός Ανοιχτών Τεχνολογιών - ΕΕΛΛΑΚ βασίζεται στην συνεργασία και ενεργή συμμετοχή των μελών της και της ελληνικής κοινότητας χρηστών και δημιουργών Ελεύθερου Λογισμικού, Ανοιχτού Περιεχομένου και Τεχνολογιών Ανοιχτής Αρχιτεκτονικής. Ο Οργανισμός Ανοιχτών Τεχνολογιών - ΕΕΛΛΑΚ εκπροσωπεί τα Creative Commons (wiki.creativecommons.org/Greece), είναι ιδρυτικό μέλος του COMMUNIA (www.communia-association.org), είναι ο ελληνικό κόμβος για το Open Data Institute (opendatainstitute.org), και είναι μέλος του Open Budget Initiative (internationalbudget.org/what-we-do/major-ibp-initiatives/open-budget-initiative).

Επικοινωνία: Βιβή Πετσιώτη: 210 7474-271, info at ellak.gr